pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-ต่อยอด! “ธนาคารปูม้า” ส่งเสริมการค้า คืนคุณค่าสู่ท้องทะเล
วันพุธที่ 10 ตุลาคม 2561
ต่อยอด! “ธนาคารปูม้า” ส่งเสริมการค้า คืนคุณค่าสู่ท้องทะเล
- -
รู้หรือไม่?
เดือน ต.ค.-ธ.ค.ของทุกปี ห้ามทําประมงปูในทะเล กับปูที่มีไข่นอกกระดอง ทั้งปูทะเล ปูม้า และปูลาย
นี่ถือเป็นเรื่องสําคัญครับ...ถึงขนาดที่กระทรวงเกษตรฯ ออกประกาศห้ามกันเลยทีเดียว
เพราะในช่วง 3 เดือนดังกล่าว เป็นช่วงฤดูวางไข่ ดังนั้น การจับปูไข่นอกกระดอง จึงเป็นการทําลายพันธุ์ปูอย่างร้ายแรง และเป็นการกระทําที่ผิดกฎหมายด้วย
ใครที่ฝ่าฝืนต้องระวางโทษปรับตั้งแต่ 10,000 – 100,000 บาท หรือปรับจํานวน 5 เท่า ของมูลค่าสัตว์น้ําที่ได้จากการทําประมง แล้วแต่ว่าจํานวนใดจะสูงกว่า
แต่ถ้าเราปล่อยไว้อีกระยะหนึ่ง แม่ปูจะให้กําเนิดลูกปูจํานวนมาก โดยปูในทะเลเป็นสัตว์น้ําเศรษฐกิจ เนื้อมีรสดี เป็นที่นิยมบริโภคทั้งในประเทศและต่างประเทศ ช่วยสร้างรายได้ให้กับชาวประมงได้อย่างงดงาม
ธนาคารปูม้า รับฝากไข่ปู กู้วิกฤตปูม้าหดหาย...
“ปูม้า” เป็นปูในทะเลประเภทหนึ่งที่ชาวประมงนิยมเลี้ยง ช่วยสร้างรายได้มาก เพราะเป็นที่ต้องการของตลาด บางช่วงถึงกับขาดตลาด ผลผลิตออกมาไม่ทันผู้บริโภค
รัฐบาลเล็งเห็นถึงโอกาสทางเศรษฐกิจ โอกาสในการอนุรักษ์ทรัพยากรธรรมชาติ และโอกาสที่จะยกระดับคุณภาพชีวิตของชาวประมง
จึงได้เห็นชอบ “โครงการธนาคารปูม้า” ส่งเสริมให้ชุมชนกว่า 100 แห่ง ริมชายฝั่งทะเลไทย ที่ทําปูม้า เป็นต้นแบบขยายผลวิธีเพาะพันธุ์และเลี้ยงปูม้า ไปยังชุมชนอื่นอีก 500 ชุมชน ภายในระยะเวลา 2 ปี
การทําธนาคารปูม้าเป็นอย่างไร?
ธนาคารปูม้า คือ การสร้างกระชังหรือถังน้ําในโรงเรือนรับฝากแม่ปู เพื่อนําแม่ปูม้าที่มีไข่นอกกระดองมาเลี้ยงไว้ ก่อนประมาณ 7 วัน โดยแม่ปู 1 ตัว จะมีไข่ราว 500,000 - 1,000,000 ฟอง
เมื่อแม่ปูม้าเขี่ยไข่ออกจากหน้าท้อง ไข่จะฟักเป็นลูกปู จากนั้นชาวประมงจะนําไปปล่อยคืนสู่ท้องทะเล ส่วนแม่ปูที่ปล่อยไข่หมดแล้ว ก็จะนําไปขายและนําเงินที่ได้ฝากเข้ากองทุนธนาคารปู
“ธนาคารปู” มีลักษณะเหมือนกับการฝาก – ถอนเงิน ของธนาคารพาณิชย์ทั่วไป เพียงแต่เปลี่ยนจากเงินสดมาเป็นการรับฝากแม่ปูแทน ส่วนดอกเบี้ยก็คือ ลูกปูที่ปล่อยลงสู่ทะเล เมื่อเติบโตขึ้น ชาวประมงก็สามารถจับขึ้นมาขายเป็นรายได้ต่อไป
สมมติว่า ชุมชนปล่อยไข่ปูม้าจากแม่ปูม้าได้เดือนละ 100 ตัว จะมีลูกปูม้าเพิ่มขึ้น 100,000 – 1,000,000 ตัว ถ้าทุกชุมชนทําได้ทุกเดือน จะทําให้มีรายได้จากการขายปูม้าถึง 2,500,000 บาท/ชุมชน/เดือน และถ้าส่งเสริมได้ถึง 1,000 ชุมชน จะมีมูลค่ารวมสูงถึง 2,500 ล้านบาท/เดือน
เห็นไหมว่า..คุ้มค่าขนาดไหน
แล้วรัฐสนับสนุนการจัดตั้งธนาคารปูอย่างไรบ้าง?
1. ให้สํานักงานคณะกรรมการวิจัยแห่งชาติ (วช.) ศึกษาวิจัยเพื่อหาแนวทางให้ลูกปูม้ารอดชีวิตจนสามารถเติบโตได้เต็มที่ เพิ่มขึ้นจาก 0.05 - 0.1% เป็นมากกว่า 1 - 2%
2. ให้กรมประมงควบคุมดูแลมาตรฐานการส่งออกปูในทุกด้าน โดยยึดตามเกณฑ์มาตรฐานสากล
3. ให้ธนาคารออมสิน สนับสนุนสินเชื่อให้ชุมชนดําเนินการธนาคารปูม้าและอนุบาลลูกปูม้าชายฝั่ง ชุมชนละประมาณ 150,000 - 200,000 บาท เพื่อเป็นเงินทุนหมุนเวียน
4. หน่วยงานอื่น ๆ ที่เกี่ยวข้องจะช่วยกันดูแล หาตลาดให้ชาวบ้าน รวมทั้งส่งออกไปยังต่างประเทศ ทั้งในช่องทางปกติและช่องทางออนไลน์
ทั้งหมดนี้คือ...อีกหนึ่งโครงการที่มีประโยชน์ในยุคปฏิรูปของรัฐบาล ที่จะช่วยอนุรักษ์ทรัพยากรธรรมชาติทางทะเลให้มีความอุดมสมบูรณ์ พร้อม ๆ ไปกับการสร้างความมั่นคงทางอาชีพและรายได้ให้กับชาวประมงอย่างยั่งยืน
———————————-
ภาพ/ข่าว กลุ่มสื่อสารเชิงกลยุทธ์ สํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-ผู้ช่วยโฆษกรัฐบาลเผยวันศุกร์ที่ 9 ก.ย.นี้ นายกรัฐมนตรีมาเลเซียจะเดินทางเยือนประเทศไทยอย่างเป็นทางการและจะมีการร่วมประชุมคณะรัฐมนตรีระหว่างไทย-มาเลเซีย
วันเสาร์ที่ 22 ตุลาคม 2559
ผู้ช่วยโฆษกรัฐบาลเผยวันศุกร์ที่ 9 ก.ย.นี้ นายกรัฐมนตรีมาเลเซียจะเดินทางเยือนประเทศไทยอย่างเป็นทางการและจะมีการร่วมประชุมคณะรัฐมนตรีระหว่างไทย-มาเลเซีย
ผู้ช่วยโฆษกรัฐบาลเผยวันศุกร์ที่ 9 ก.ย.นี้ นายกรัฐมนตรีมาเลเซียจะเดินทางเยือนประเทศไทยอย่างเป็นทางการและจะมีการร่วมประชุมคณะรัฐมนตรีระหว่างไทย-มาเลเซีย
วันนี้ ( 6 ก.ย.59) เวลา 14.45 น. ณ ศูนย์แถลงข่าวรัฐบาล ตึกนารีสโมสร ทําเนียบรัฐบาล ภายหลังเสร็จสิ้นการประชุมคณะรัฐมนตรี (ครม.) ซึ่ง พลเอก ประยุทธ์ จันทร์โอชา นายกรัฐมนตรี ได้มอบหมายให้พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธานฯ การประชุม ครม.แทนพันเอกหญิงทักษดา สังขจันทร์ผู้ช่วยโฆษกประจําสํานักนายกรัฐมนตรี ได้เปิดเผยว่า ก่อนเข้าสู่วาระการประชุมรองนายกรัฐมนตรี ได้ปรารภถึงการแก้ไขปัญหาผักตบชวาในบริเวณแม่น้ําลําคลองต่าง ๆ โดยได้มอบหมายให้กระทรวงมหาดไทยเป็นหน่วยงานหลักในการแก้ไขปัญหาดังกล่าว ซึ่งตั้งเริ่มต้นปฏิบัติการมาจนถึงปัจจุบันสามารถทําลายผักตบชวาไปแล้วประมาณ 3 – 6 ล้านตัน จากจํานวนทั้งสิ้น 6 ล้านตัน อย่างไรก็ตามผักตบชวาเป็นพืชที่แพร่พันธุ์เร็วจึงยังต้องมีการดําเนินการกําจัดผักตบชวาอย่างต่อเนื่อง
พร้อมกันนี้ รองนายกรัฐมนตรี ได้ให้ความสําคัญในเรื่องของการก่อเหตุความรุนแรงพื้นที่จังหวัดชายแดนภาคใต้ ซึ่งในห้วงสัปดาห์ที่ผ่านมามีการรอบวางระเบิดในพื้นที่ดังกล่าว โดยรองนายกรัฐมนตรี เน้นย้ําให้มีการประสานงานและมีส่วนร่วมกับทุกภาคส่วนโดยเฉพาะภาคประชาสังคมเพื่อช่วยกันติดตามเฝ้าระวังการก่อเหตุและแจ้งเตือนสิ่งผิดปกติในพื้นที่ของตน ซึ่งจะเป็นการป้องกันไม่ให้เกิดการก่อเหตุขึ้นซ้ําอีก อีกทั้งยังเป็นการสนับสนุนการปฏิบัติงานของเจ้าหน้าที่ในการรักษาความปลอดภัยในชีวิตและทรัพย์สินของประชาชนอีกทางหนึ่ง
รวมทั้ง ได้ให้ความสําคัญเกี่ยวกับเรื่องโครงการตรวจสอบการปรับปรุงแหล่งน้ํา โดยกระทรวงทรัพยากรธรรมชาติและสิ่งแวดล้อม สํานักงานตรวจเงินแผ่นดินและภาคประชาชนได้ร่วมกันตรวจสอบ จนนําไปสู่การสั่งยกเลิกการดําเนินโครงการปรับปรุงแหล่งน้ําประจําปี 2559 ของสํานักงานทรัพยากรน้ํา ภาค 9 ซึ่งดูแลพื้นที่บริเวณลุ่มน้ํายมและลุ่มน้ําน่าน รวม 6 จังหวัด จํานวน 395 โครงการ วงเงิน 182 ล้านบาท ไว้ก่อน ทั้งนี้โครงการปรับปรุงแหล่งน้ําต่าง ๆ นั้น เป็นโครงการเร่งด่วนของรัฐบาลในการช่วยเหลือประชาชน ซึ่งนายกรัฐมนตรี กําชับให้ทุกหน่วยงานด้วยความโปร่งใส ปราศจากการทุจริตและการเอื้อประโยชน์จากการเข้าร่วมประมูลของภาคเอกชน รวมไปถึงการก่อสร้างที่ผิดแบบหรือไม่ตรงตามสัญญาต้องมีการดูแลควบคุมไม่ให้สิ่งเหล่านี้เกิดขึ้นด้วย เพื่อป้องกันความเสียหายที่จะเกิดขึ้นกับทางราชการและประชาชน จึงขอให้ทุกหน่วยงานร่วมกันกํากับดูแล ส่วนโครงการใดที่เห็นว่ามีความผิดปกติก็ขอให้ชะลอโครงการเหล่านี้ไว้ก่อน
นอกจากนั้น ผู้ช่วยโฆษกประจําสํานักนายกรัฐมนตรี ได้กล่าวเพิ่มเติมว่า ในวันศุกร์ที่ 9 กันยายน 2556 นี้ นายกรัฐมนตรีมาเลเซียมีกําหนดการเดินทางมาเยือนประเทศไทยอย่างเป็นทางการ โอกาสนี้จะมีการร่วมประชุมคณะรัฐมนตรีระหว่างไทย-มาเลเซีย ในเวลาประมาณ 16.00 น. ที่ทําเนียบรัฐบาล โดยมีประเด็นหารือที่สําคัญ อาทิ การบริหารชายแดนระหว่างของทั้งสองประเทศ ปัญหาอาชญากรรมข้ามชาติ การหารือเกี่ยวกับเรื่องความมั่นคงต่าง ๆ ขณะเดียวกันในส่วนของกระทรวงพาณิชย์และกระทรวงคมนาคมจะมีการหารือในเรื่องของการค้าชายแดนและการขนส่งตามแนวชายแดน เป็นต้น
-------------------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-กระทรวงยุติธรรม โดยกรมคุ้มครองสิทธิฯ หารือแนวทางการปฏิบัติตามกติการะหว่างประเทศ ว่าด้วยสิทธิพลเมืองและสิทธิทางการเมือง มุ่งคุ้มครองสิทธิของประชาชนทุกกลุ่ม
วันพฤหัสบดีที่ 19 มกราคม 2560
กระทรวงยุติธรรม โดยกรมคุ้มครองสิทธิฯ หารือแนวทางการปฏิบัติตามกติการะหว่างประเทศ ว่าด้วยสิทธิพลเมืองและสิทธิทางการเมือง มุ่งคุ้มครองสิทธิของประชาชนทุกกลุ่ม
นายชาญเชาวน์ ไชยานุกิจ ปลัดกระทรวงยุติธรรม เป็นประธานการประชุมกลุ่มย่อยร่วมกับภาคประชาสังคม
เมื่อวันพุธที่ ๑๘ มกราคม ๒๕๖๐ เวลา ๐๙.๓๐ น.
นายชาญเชาวน์ ไชยานุกิจ ปลัดกระทรวงยุติธรรม
เป็นประธานการประชุมกลุ่มย่อยร่วมกับภาคประชาสังคม
เพื่อหารือเกี่ยวกับการปฏิบัติตามกติการะหว่างประเทศว่าด้วยสิทธิพลเมืองและสิทธิทางการเมือง (ICCPR)
ในประเด็นต่าง ๆ อาทิ การคุ้มครองนักปกป้องสิทธิมนุษยชน
การจํากัดเสรีภาพในการแสดงความคิดเห็น
การคุ้มครองสิทธิคนชายขอบ การทรมาน การบังคับบุคคลสูญหาย
และการละเมิดสิทธิกลุ่มเปราะบางต่าง ๆ เป็นต้น
โดยมีผู้แทนจากกรมคุ้มครองสิทธิและเสรีภาพ ตลอดจนผู้แทนหน่วยงานที่เกี่ยวข้อง เข้าร่วมประชุมฯ
ณ ห้องประชุมกระทรวงยุติธรรม ๒ ชั้น ๘
อาคารราชบุรีดิเรกฤทธิ์ ศูนย์ราชการเฉลิมพระเกียรติฯ กรุงเทพฯ
รัฐบาลไทย-ข่าวทำเนียบรัฐบาล-กสร. ชวนนายจ้างส่งออก ชูบทบาทรับผิดชอบต่อสังคมด้านแรงงาน
วันอังคารที่ 19 ธันวาคม 2560
กสร. ชวนนายจ้างส่งออก ชูบทบาทรับผิดชอบต่อสังคมด้านแรงงาน
กรมสวัสดิการและคุ้มครองแรงงาน ยกระดับมาตรฐานแรงงานไทยให้เป็นที่ยอมรับในระดับสากล จับมือกรมส่งเสริมการค้าระหว่างประเทศ หนุนผู้ประกอบการส่งออกใช้ตราสัญลักษณ์ Thailand Trust Mark (T MARK) จัดทํามาตรฐาน ชูบทบาทความรับผิดชอบต่อสังคมด้านแรงงาน
นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยว่า กสร. ประกาศใช้มาตรฐานแรงงานไทย 8001-2553 (Thai Labour Standard 8001-2553 : TLS.8001-2553) และส่งเสริมให้นายจ้างนําไปปฏิบัติใช้เพื่อพัฒนาคุณภาพชีวิตลูกจ้างในสถานประกอบกิจการ แสดงถึงความรับผิดชอบต่อสังคมด้านแรงงาน ทั้งนี้มาตรฐาน TLS.8001-2553 เป็นระบบบริหารจัดการด้านแรงงานที่ครอบคลุมทั้งเรื่องสภาพการจ้างการทํางาน สวัสดิการ แรงงานสัมพันธ์ และความปลอดภัยในการทํางานซึ่งจะช่วยให้นายสามารถบริหารงานแรงงานได้อย่างถูกต้องตามกฎหมาย ควบคู่ไปกับการเพิ่มผลิตภาพด้านแรงงาน และเพิ่มขีดความสามารถในการแข่งขันทางการค้าอีกทางหนึ่งด้วย
อธิบดีกรมสวัสดิการและคุ้มครองแรงงาน กล่าวเพิ่มเติมว่า เพื่อยกระดับ TLS.8001-2553 กสร. ได้บูรณาการความร่วมมือกับสํานักงานมาตรฐานผลิตภัณฑ์อุตสาหกรรม พัฒนาระบบการรับรองมาตรฐานแรงงานไทยให้เป็นไปตามมาตรฐานแรงงานสากล รวมทั้งได้ทําบันทึกข้อตกลงกับกรมส่งเสริมการค้าระหว่างประเทศ กระทรวงพาณิชย์ ส่งเสริมให้ผู้ประกอบการที่จะใช้ตราสัญลักษณ์ Thailand Trust Mark (T MARK) จะต้องเข้าสู่ระบบการรับรองมาตรฐานแรงงานไทยหรือ TLS.8001-2553 ปัจจุบันมีสถานประกอบกิจการเข้าสู่ระบบ TLS.8001-2553 แล้ว 1,125 แห่ง ลูกจ้างได้รับสิทธิประโยชน์กว่า 6 แสนคน สําหรับสถานประกอบกิจการที่สนใจขอการรับรอง TLS.8001-2553 ติดต่อได้ที่ สํานักพัฒนามาตรฐานแรงงาน กรมสวัสดิการและคุ้มครองแรงงาน โทรศัพท์ 0 2245 7211 สํานักงานสวัสดิการและคุ้มครองแรงงานจังหวัดทุกจังหวัด สํานักงานสวัสดิการและคุ้มครองแรงงานกรุงเทพมหานครพื้นที่ 10 พื้นที่ หรือที่โทรศัพท์สายด่วน 1546
รัฐบาลไทย-ข่าวทำเนียบรัฐบาล-สำนักงานเศรษฐกิจการคลังชี้แจง โครงการสินเชื่อชะลอการขายข้าวเปลือกนาปี  ช่วยเกษตรกรมีทางเลือกในการขายข้าว ในช่วงเวลาที่ราคาข้าวอยู่ระดับเหมาะสม
วันเสาร์ที่ 4 พฤศจิกายน 2560
สํานักงานเศรษฐกิจการคลังชี้แจง โครงการสินเชื่อชะลอการขายข้าวเปลือกนาปี  ช่วยเกษตรกรมีทางเลือกในการขายข้าว ในช่วงเวลาที่ราคาข้าวอยู่ระดับเหมาะสม
ผอ.สศค.ระบุโครงการสินเชื่อชะลอการขายข้าวเปลือกนาปี ไม่ได้ใช้เงินกู้จากการะทรวงการคลังไปรับจํานําข้าวเปลือกจากเกษตรกรเมื่อเก็บเกี่ยวผลผลิตนาปี ยืนยันช่วยให้เกษตรกรมีทางเลือกในการขายข้าว ในช่วงเวลาที่ราคาข้าวอยู่ระดับเหมาะสม
วันที่ 3 พฤศจิกายน 2560 นายสุวิชญ โรจนวานิช ผู้อํานวยการสํานักงานเศรษฐกิจการคลัง สํานักงานเศรษฐกิจการคลัง (สศค.) กระทรวงการคลัง ชี้แจงกรณีข้อวิจารณ์สินเชื่อชะลอการขายข้าวเปลือกนาปี ตามที่เพจ “อาณาจักรไบกอน Returns” โพสต์ภาพข่าวประชาสัมพันธ์ ส่งเสริมการเกษตร เรื่อง สินเชื่อชะลอการขายข้าวเปลือกนาปี โดยได้วิจารณ์โจมตีว่า การดําเนินนโยบายดังกล่าวมีเนื้อหาและวิธีการที่ลอกเลียนแบบมาจากนโยบายรับจํานําข้าว นั้น
สํานักงานเศรษฐกิจการคลัง ขอชี้แจงว่า โครงการสินเชื่อชะลอการขายข้าวเปลือกนาปี เป็นโครงการที่ไม่ได้ใช้เงินกู้จากการะทรวงการคลังไปรับจํานําข้าวเปลือกจากเกษตรกรเมื่อเก็บเกี่ยวผลผลิตนาปี โครงการดังกล่าวช่วยให้เกษตรกรมีทางเลือกในการที่จะขายข้าว ในช่วงเวลาที่ราคาข้าวอยู่ในระดับที่เหมาะสม โดยการขอสินเชื่อจาก ธ.ก.ส. นอกจากนี้ภาครัฐไม่ต้องลงทุนในการจัดเก็บข้าวเปลือกนาปี ไว้ในโกดังต่าง ๆ ช่วยให้การผลิตและการจําหน่ายเป็นไปตามกลไกตลาด
------------------------------------------
รัฐบาลไทย-ข่าวทำเนียบรัฐบาล-ม.ล.ปนัดดาฯ บรรยายพิเศษ “ศาสตร์พระราชาสู่การพัฒนาอย่างยั่งยืน” แก่ยุวชนประชาธิปไตย รุ่นที่ 2/61
วันอังคารที่ 3 เมษายน 2561
ม.ล.ปนัดดาฯ บรรยายพิเศษ “ศาสตร์พระราชาสู่การพัฒนาอย่างยั่งยืน” แก่ยุวชนประชาธิปไตย รุ่นที่ 2/61
ม.ล.ปนัดดาฯ บรรยายพิเศษ “ศาสตร์พระราชาสู่การพัฒนาอย่างยั่งยืน” แก่ยุวชนประชาธิปไตย รุ่นที่ 2/61
เมื่อวันจันทร์ 2 เมษายน 2561 เวลา 13.00 น.
ม.ล.ปนัดดา ดิศกุล ผู้ช่วยรัฐมนตรีประจํานายกรัฐมนตรี ปฏิบัติราชการกระทรวงยุติธรรม
บรรยายพิเศษ เรื่อง “ศาสตร์พระราชาสู่การพัฒนาอย่างยั่งยืน” แก่นักเรียน นิสิต นักศึกษา
ที่กําลังศึกษาอยู่ในระดับชั้นมัธยมศึกษาตอนปลาย ทั้งสายสามัญ และสายอาชีพ
รวมถึงระดับอุดมศึกษาหรือเทียบเท่า จาก 76 จังหวัด และกรุงเทพมหานคร
“ภายใต้ โครงการส่งเสริมและสนับสนุนความเป็นพลเมืองของเยาวชนในระบอบประชาธิปไตย
เพื่อพัฒนาประเทศไทยให้ยั่งยืน กิจกรรมยุวชนประชาธิปไตย ประจําปี 2561 รุ่นที่ 2”
ณ อาคารอเนกประสงค์ สถาบันวิชาการ ทีโอที ถนนงามวงศ์วาน อําเภอเมือง จังหวัดนนทบุรี
ม.ล.ปนัดดาฯ กล่าวตอนหนึ่งว่า “การบําเพ็ญตนให้เกิดประโยชน์แก่ชาติบ้านเมือง
สามารถเริ่มต้นจากตัวเราเอง เริ่มจากที่บ้าน ที่โรงเรียน ที่ทํางาน ผู้คนรายรอบย่อมเกิดความสบายใจ
มีความสุขที่เห็นแบบอย่างของความดีความถูกต้องเกิดขึ้นใกล้ตัว ใครพบเห็นก็อยากปฏิบัติตาม
ประเด็นนี้ก่อให้เกิดผลดี 2 ประการ คือ ทั้งความสามัคคี และความเป็นต้นแบบแก่สังคม
ที่ทุกคนต้องช่วยกัน ศัพท์สมัยใหม่บ้างใช้คําว่า 'Idol' ซึ่งอาจแปลเป็นความคลั่งไคล้ลุ่มหลง
ที่อาจไม่ตรงนักหากใช้ผิด วัยรุ่นอีกกลุ่มเรียกว่า 'Role Model' คือ ต้นแบบหรือแบบอย่างที่ยั่งยืน
เรื่องนี้ลูกหลานไทยได้รับคําอบรมสั่งสอนให้ดูคุณพ่อคุณแม่ ครูอาจารย์ และคําสอนพระราชทานที่พระองค์ท่านทรงเป็นแบบอย่างที่งดงามให้กับเรา เมื่อปฏิบัติดีปฏิบัติชอบ ความถูกต้องตามหลักสุจริตธรรมย่อมเกิดขึ้นได้
ในหลาย ๆ พื้นที่พร้อมกัน วิทยากรขอให้ยุวชนประชาธิปไตยได้เป็น 'Role Model' หรือแบบอย่างที่ดี
ที่มีความถูกต้องแก่สังคม ใครอื่นเขาประพฤติมิชอบ เราอาจไปแก้ไขเขาไม่ได้ สังคมเป็นเสียเช่นนี้
แต่เราต้องไม่ท้อ ไม่หมดกําลังใจ เราเริ่มต้นจากตัวเราได้ สร้างแรงบันดาลใจ ทําตัวเราให้ดี
ตามที่ครูอาจารย์ บุพการี ปรารถนาให้เราเป็น 'สังคมคุณธรรม' จะเกิดขึ้นได้ในที่สุด แม้ต้องอาศัยเวลา"
รัฐบาลไทย-ข่าวทำเนียบรัฐบาล-ก.อุตฯ รับมอบเครื่องล้างมืออัตโนมัติฆ่าเชื้อไวรัสโคโรน่า 2019 [กระทรวงอุตสาหกรรม]
วันพฤหัสบดีที่ 26 มีนาคม 2563
ก.อุตฯ รับมอบเครื่องล้างมืออัตโนมัติฆ่าเชื้อไวรัสโคโรน่า 2019 [กระทรวงอุตสาหกรรม]
นายเดชา จาตุธนานันท์ ผู้ตรวจราชการกระทรวงอุตสาหกรรม เป็นผู้แทนกระทรวงอุตสาหกรรม รับมอบเครื่องล้างมืออัตโนมัติฆ่าเชื้อไวรัสโคโรน่า 2019 (โควิด-19) อุตสาหกรรมจังหวัดสระบุรีและผู้แทนจากบริษัท เอสซีจี เซรามิกส์ จํากัด (มหาชน)
วันนี้ (26 มีนาคม 63) นายเดชา จาตุธนานันท์ ผู้ตรวจราชการกระทรวงอุตสาหกรรม เป็นผู้แทนกระทรวงอุตสาหกรรม รับมอบเครื่องล้างมืออัตโนมัติฆ่าเชื้อไวรัสโคโรน่า 2019 (โควิด-19) จาก นายนพดล ชีวะอิสระกุล อุตสาหกรรมจังหวัดสระบุรี และผู้แทนจากบริษัท เอสซีจี เซรามิกส์ จํากัด (มหาชน)
เครื่องล้างมืออัตโนมัติฆ่าเชื้อไวรัสโคโรน่า 2019 (โควิด-19) เป็นเครื่องมือที่ใช้สารฆ่าเชื้อ Benzalkonium Chloride : BKC ซึ่งมีคุณสมบัติฆ่าเชื้อที่มีสภาพประจุบวกแรงมาก (Strong Cationic) จึงทําให้สามารถเกาะบนผิวหนังได้ดี และยังคงประสิทธิภาพในการกําจัดเชื้อโรคได้ยาวนาน ทั้งนี้ จากการศึกษาพบว่า BKC มีประสิทธิภาพในการฆ่าเชื้อโรค ลดการระคายเคืองได้ดีกว่าเจลที่มีส่วนผสมของแอลกอฮอล์
รัฐบาลไทย-ข่าวทำเนียบรัฐบาล-สมอ. เปิดใช้ระบบ e-Payment ชำระค่าบริการผ่านระบบอิเล็กทรอนิกส์พร้อมเข้าสู่สังคมไร้เงินสด (Cashless Society)
วันพุธที่ 21 พฤศจิกายน 2561
สมอ. เปิดใช้ระบบ e-Payment ชําระค่าบริการผ่านระบบอิเล็กทรอนิกส์พร้อมเข้าสู่สังคมไร้เงินสด (Cashless Society)
นายพสุ  โลหารชุน ปลัดกระทรวงอุตสาหกรรม เปิดเผยภายหลังเป็นประธานในพิธีลงนามความร่วมมือการใช้งานระบบ TISI e-Payment ภายใต้โครงการ Cashless Society @ TISI 4.0 ระหว่างสํานักงานมาตรฐานผลิตภัณฑ์อุตสาหกรรม กับธนาคารกรุงไทย
สมอ. MoU ธ.กรุงไทย เปิดใช้ระบบ TISI e-Payment ภายใต้โครงการ Cashless Society @ TISI 4.0 ชําระค่าบริการผ่านระบบอิเล็กทรอนิกส์ พร้อมเป็นองค์กรไร้เงินสด โปร่งใส ตรวจสอบได้ อํานวยความสะดวกผู้ประกอบการยุคดิจิทัล
นายพสุ โลหารชุน ปลัดกระทรวงอุตสาหกรรม เปิดเผยภายหลังเป็นประธานในพิธีลงนามความร่วมมือการใช้งานระบบ TISI e-Payment ภายใต้โครงการ Cashless Society @ TISI 4.0 ระหว่างสํานักงานมาตรฐานผลิตภัณฑ์อุตสาหกรรม กับธนาคารกรุงไทย ว่า ตามแผนยุทธศาสตร์ของรัฐบาลด้านการพัฒนาโครงสร้างพื้นฐานระบบการชําระเงินแบบอิเล็กทรอนิกส์แห่งชาติ (National e-Payment Master Plan) มุ่งเน้นให้หน่วยงานภาครัฐลดการใช้เงินสด เพื่อความโปร่งใสและลดความเสี่ยงในการบริการจัดการ ซึ่งกระทรวงการคลังได้กําหนดให้ส่วนราชการดําเนินการรับจ่ายเงินและนําส่งเงินผ่านระบบอิเล็กทรอนิกส์ของธนาคารกรุงไทย กระทรวงอุตสาหกรรมขานรับนโยบายดังกล่าว ได้มอบหมายให้หน่วยงานในสังกัดพัฒนาระบบการชําระค่าบริการผ่านระบบอิเล็กทรอนิกส์ขึ้น เพื่ออํานวยความสะดวกให้ผู้ประกอบการในการทําธุรกิจ ซึ่ง สมอ. เป็นตัวอย่างของการพัฒนาองค์กรอย่างต่อเนื่องที่ได้มีการปรับปรุงกระบวนการทํางานตามนโยบาย Thailand 4.0 โดย Transform การมาตรฐาน ไปสู่ สมอ. 4.0 โดยนําระบบอิเล็กทรอนิกส์มาใช้ในกระบวนการทํางาน ทั้งระบบ e-License เพื่อรับรองผลิตภัณฑ์ มอก. และระบบ e-Surveillance เพื่อใช้ในการตรวจติดตามคุณภาพผลิตภัณฑ์ เป็นต้น ล่าสุดได้พัฒนาระบบการชําระค่าบริการผ่านระบบอิเล็กทรอนิกส์ได้สําเร็จเป็นไปตามเจตนารมณ์ที่ตั้งไว้ ด้วยความร่วมมือกับธนาคารกรุงไทย ทําให้สามารถเชื่อมโยงข้อมูลได้กับระบบ e-License และ e-Surveillance ซึ่งจะทําให้ระบบการทํางานของ สมอ. มีความสะดวก รวดเร็ว ทันต่อการเปลี่ยนแปลงในยุคดิจิทัล
นายวันชัย พนมชัย รองเลขาธิการ รักษาราชการแทน เลขาธิการสํานักงานมาตรฐานผลิตภัณฑ์อุตสาหกรรม กล่าวเพิ่มเติมว่า นอกจากระบบที่ท่านปลัดกระทรวงอุตสาหกรรมได้กล่าวมาแล้ว การชําระค่าบริการอื่นๆ เช่น ค่าแปลภาษา ค่าขายหนังสือ มอก. ค่ารับรอง และค่าตรวจประเมิน ฯลฯ ที่เป็นรายได้ภาครัฐที่เรียกเก็บจากผู้ประกอบการ และผู้ใช้บริการกับ สมอ. ก็สามารถดําเนินการผ่านระบบ e-Payment ได้เช่นเดียวกัน ทําให้ผู้รับบริการได้รับความสะดวก รวดเร็ว เนื่องจากสามารถชําระค่าบริการผ่านสาขาธนาคารกรุงไทย ATM และ Krungthai NEXT ได้ ทั้งนี้ สามารถตรวจสอบสถานะการชําระเงินได้ทาง TISI e-Payment Tracking และ QR Code
รองเลขาธิการ รักษาราชการแทนเลขาธิการ สมอ. กล่าวเพิ่มเติมอีกว่า สมอ. มีความมุ่งมั่น ตั้งใจ และคาดหวังว่าการพัฒนาระบบ TISI e-Payment จะทําให้ผู้ประกอบการที่มาใช้บริการ สมอ. ได้รับความสะดวก รวดเร็ว และเกิดประโยชน์ต่อการดําเนินธุรกิจ สอดคล้องกับแนวทางพัฒนา สมอ. 4.0 ทั้งนี้ สมอ. ขอขอบคุณธนาคารกรุงไทยที่ร่วมเป็นพันธมิตรที่ดีในการพัฒนาระบบ TISI e-Payment ร่วมกันจนประสบความสําเร็จในวันนี้
รัฐบาลไทย-ข่าวทำเนียบรัฐบาล-คกก.ควบคุมผลิตภัณฑ์ยาสูบแห่งชาติ เห็นชอบกรอบแนวทางการเฝ้าระวังโรคปอดอักเสบที่เกิดจากบุหรี่ไฟฟ้า
วันพฤหัสบดีที่ 7 พฤศจิกายน 2562
คกก.ควบคุมผลิตภัณฑ์ยาสูบแห่งชาติ เห็นชอบกรอบแนวทางการเฝ้าระวังโรคปอดอักเสบที่เกิดจากบุหรี่ไฟฟ้า
คณะกรรมการควบคุมผลิตภัณฑ์ยาสูบแห่งชาติ เห็นชอบกรอบแนวทางการเฝ้าระวังโรคปอดอักเสบที่เกิดจากบุหรี่ไฟฟ้า จากการสํารวจการบริโภคผลิตภัณฑ์ยาสูบของเยาวชนไทยที่สูบบุหรี่ พบร้อยละ 20 สูบบุหรี่ไฟฟ้า เสี่ยงเจ็บป่วยโรคปอดอักเสบ
คณะกรรมการควบคุมผลิตภัณฑ์ยาสูบแห่งชาติ เห็นชอบกรอบแนวทางการเฝ้าระวังโรคปอดอักเสบที่เกิดจากบุหรี่ไฟฟ้า จากการสํารวจการบริโภคผลิตภัณฑ์ยาสูบของเยาวชนไทยที่สูบบุหรี่ พบร้อยละ 20 สูบบุหรี่ไฟฟ้า เสี่ยงเจ็บป่วยโรคปอดอักเสบ
วันนี้ (7 พฤศจิกายน 2562) ที่กระทรวงสาธารณสุข จ.นนทบุรี นพ.สําเริง แหยงกระโทก ผู้ช่วยรัฐมนตรีว่าการกระทรวงสาธารณสุข ได้รับมอบหมายจากรองนายกรัฐมนตรีและรัฐมนตรีว่าการกระทรวงสาธารณสุข ให้เป็นประธานการประชุมคณะกรรมการควบคุมผลิตภัณฑ์ยาสูบแห่งชาติ (คผยช.) ครั้งที่ 4/2562 และให้สัมภาษณ์ว่า สถานการณ์การใช้บุหรี่ไฟฟ้าของเยาวชนสหรัฐอเมริกาในปี 2556 - 2557 เพิ่มขึ้น 2 - 3 เท่า จากความอยากรู้ อยากเห็น ถูกใจรสชาติและกลิ่นควัน ซึ่งมีความเสี่ยงที่อาจเจ็บป่วยด้วยโรคปอดอักเสบ โดยข้อมูลของศูนย์ควบคุมโรคสหรัฐอเมริกา (CDC) ล่าสุด ณ วันที่ 29 ตุลาคม 2562 พบผู้ป่วยอาการปอดอักเสบรุนแรงมีสาเหตุจากการสูบบุหรี่ไฟฟ้า จํานวน 1,888 ราย เสียชีวิต 37 ราย ในส่วนของประเทศไทย เยาวชนกลุ่มอายุ 15 - 18 ปีที่สูบบุหรี่มีแนวโน้มใช้บุหรี่ไฟฟ้า/บารากู่เพิ่มขึ้น 3 เท่า และจากการสํารวจการบริโภคผลิตภัณฑ์ยาสูบของเยาวชนไทยที่สูบบุหรี่พบว่าร้อยละ 20 สูบบุหรี่ไฟฟ้า ซึ่งถือได้ว่าเป็นกลุ่มเสี่ยงที่อาจเจ็บป่วยด้วยโรคปอดอักเสบที่เกิดจากบุหรี่ไฟฟ้าได้ ที่ประชุมได้มีมติเห็นชอบกรอบแนวทางการเฝ้าระวังโรคปอดอักเสบที่เกิดจากบุหรี่ไฟฟ้า และมอบสถานพยาบาลทุกแห่งเฝ้าระวังโรคปอดอักเสบที่เกิดจากบุหรี่ไฟฟ้า
ด้านนพ.สุวรรณชัย วัฒนายิ่งเจริญชัย อธิบดีกรมควบคุมโรค ในฐานะกรรมการและเลขานุการ คผยช. กล่าวว่า ประชาชนทั้งที่เป็นผู้สูบและผู้ที่มีโอกาสได้สัมผัสหรือรับละอองไอจากบุหรี่ไฟฟ้า หากมีอาการหายใจถี่ เจ็บหน้าอก คลื่นไส้อาเจียน อ่อนเพลีย ปวดท้อง มีไข้ หรืออาจมีอาการน้ําหนักลดร่วมด้วย ควรพบแพทย์เพื่อเข้ารับการตรวจรักษาทันที ณ สถานบริการสาธารณสุขใกล้บ้านท่าน ประชาชนสามารถสอบถามเพิ่มเติมได้ที่กองงานคณะกรรมการควบคุมผลิตภัณฑ์ยาสูบ กรมควบคุมโรค 0 2590 3850 หรือสายด่วนกรมควบคุมโรค โทร.1422
ทั้งนี้ บุหรี่ไฟฟ้ามีสารนิโคตินเหลว ส่งผลต่อสมองของทารก เด็ก และเยาวชน ด้านความจํา สติปัญญา และพฤติกรรม เพิ่มความเสี่ยงต่อโรคหัวใจ ควันและละอองควัน มีอันตรายต่อปอดและเสี่ยงต่อการเกิดโรคมะเร็งต่าง ๆ ส่วนอุปกรณ์บุหรี่ไฟฟ้า อาจมีเชื้อรา/เชื้อโรคจากนิโคตินเหลวที่ไม่ได้มาตรฐาน และสารเสพติดอื่น ๆ รวมทั้งมีรายงานการระเบิดของบุหรี่ไฟฟ้าในสหรัฐอเมริกามากถึง 2,035 ครั้ง
*********************** 7 พฤศจิกายน 2562
รัฐบาลไทย-ข่าวทำเนียบรัฐบาล-รมว.สธ.ร่วมการประชุมรัฐมนตรีสาธารณสุขอาเซียน อาเซียนบวกสาม และอาเซียน-จีน ที่บรูไน ดารุสซาลาม
วันพฤหัสบดีที่ 7 กันยายน 2560
รมว.สธ.ร่วมการประชุมรัฐมนตรีสาธารณสุขอาเซียน อาเซียนบวกสาม และอาเซียน-จีน ที่บรูไน ดารุสซาลาม
รัฐมนตรีว่าการกระทรวงสาธารณสุข นําคณะผู้บริหารกระทรวงสาธารณสุขไทย ร่วมการประชุมรัฐมนตรีสาธารณสุขอาเซียน ครั้งที่ 13
รัฐมนตรีว่าการกระทรวงสาธารณสุข นําคณะผู้บริหารกระทรวงสาธารณสุขไทย ร่วมการประชุมรัฐมนตรีสาธารณสุขอาเซียน ครั้งที่ 13 รัฐมนตรีสาธารณสุขอาเซียนบวกสาม ครั้งที่ 7 และรัฐมนตรีสาธารณสุขอาเซียน-จีน ครั้งที่ 6 ระหว่างวันที่ 6 – 7 กันยายน 2560 ที่ประเทศบรูไน ดารุสซาลาม พร้อมแสดงความมุ่งมั่นร่วมแก้ปัญหาสุขภาพที่สําคัญของภูมิภาคและพัฒนาสุขภาพที่ยั่งยืนของภูมิภาคอาเซียนและอาเซียนบวกสาม
บ่ายวันนี้ (5 กันยายน 2560) ศาสตราจารย์คลินิก เกียรติคุณ นายแพทย์ปิยะสกล สกลสัตยาธร รัฐมนตรีว่าการกระทรวงสาธารณสุข ให้สัมภาษณ์ว่า ได้นําคณะผู้บริหารกระทรวงสาธารณสุขไทย ไปร่วมการประชุมรัฐมนตรีสาธารณสุขอาเซียน ครั้งที่ 13 รัฐมนตรีสาธารณสุขอาเซียนบวกสาม ครั้งที่ 7 และรัฐมนตรีสาธารณสุขอาเซียน-จีน ครั้งที่ 6 ระหว่างวันที่ 6 – 7 กันยายน 2560 ที่กรุงบันดาร์เสรี เบกาวัน ประเทศบรูไน ดารุสซาลาม ซึ่ง การประชุมรัฐมนตรีสาธารณสุขอาเซียนและการประชุมอื่นๆ ที่เกี่ยวข้องจัดขึ้นทุก 2 ปี โดยประเทศสมาชิกหมุนเวียนเป็นเจ้าภาพตามลําดับอักษร ซึ่งครั้งนี้ประเทศบรูไน ดารุสซาลามเป็นเจ้าภาพจัดการประชุม ภายใต้หัวข้อหลัก “ร่วมกันสร้างสุขภาพที่ดีให้ประชาคมอาเซียน” (Together Towards a Healthy ASEAN) ซึ่งจะใช้โอกาสนี้เรียกร้องให้ประเทศอาเซียน และอาเซียนบวกสามร่วมพลังสร้างความเข้มแข็งของระบบสุขภาพและสร้างวัฒนธรรมสุขภาพของภูมิภาคเพื่อบรรลุวิสัยทัศน์ของประชาคมอาเซียน ปี ค.ศ. 2025 : มุ่งหน้าไปด้วยกัน (ASEAN 2025:Forging ahead together)
ศาสตราจารย์คลินิก เกียรติคุณ นายแพทย์ปิยะสกลกล่าวต่อว่า ในวันที่ 6 กันยายน 2560 มีกําหนดการเข้าเฝ้าสมเด็จพระราชาธิบดีฮัจญี ฮัสซานัล โบลเกียห์ มูอิซซัดดีน วัดเดาละห์ พระราชาธิบดีแห่งบรูไนณ พระราชวัง อิสตานา นูรูล อิมาน (Istana Nurul Iman)ร่วมกับรัฐมนตรีสาธารณสุขอาเซียนและประเทศบวกสาม (จีน ญี่ปุ่น และเกาหลีใต้) และหารือทวิภาคีกับประเทศสมาชิกอาเซียน และร่วมการประชุมที่สําคัญ ได้แก่การสร้างวัฒนธรรมเพื่อสร้างเสริมสุขภาพของภูมิภาคอาเซียน (Building a culture of health across ASEAN)โดยจะนําประสบการณ์ของไทยไปแลกเปลี่ยนกับประเทศสมาชิกในประเด็นการสร้างทางเลือกเพื่อสุขภาพ การร่วมมือกับทุกภาคส่วนในการจัดการปัญหาสุขภาพและโอกาสด้านสุขภาพจากการรวมตัวกันของประชาคมอาเซียน
สําหรับวันสุดท้ายของการประชุมฯ จะมีการรับรองแถลงการณ์ร่วมของรัฐมนตรีสาธารณสุขอาเซียนรัฐมนตรีสาธารณสุขอาเซียนบวกสาม และรัฐมนตรีสาธารณสุขอาเซียน-จีน เพื่อแสดงความมุ่งมั่นในการแก้ปัญหาสุขภาพที่สําคัญของภูมิภาคและพัฒนาสุขภาพที่ยั่งยืนของภูมิภาคอาเซียนและอาเซียนบวกสามร่วมกัน ซึ่งกระทรวงสาธารณสุขไทยพร้อมให้การสนับสนุนความร่วมมือด้านสุขภาพภายใต้กรอบนี้อย่างเต็มที่ เพื่อให้เกิดประโยชน์สูงสุดต่อไทยและต่อภูมิภาคอาเซียน
******************************** 5 กันยายน 2560